ཤིང་གླང་ལོར་གནས་འདིར་རྗེ་བླ་མས་བསྙེན་རྫོགས་སྔ་ཕྱིར་གནང་བའི་སློབ་དཔོན་ཉིད་ནས་གནང་བ་སོགས་རེ་རེ་ནས་མི་ལང་།དགུང་གྲངས་རེ་གཉིས་སུ་བྱོན་པ་འདས་རྗེས་ཉིས་སྟོང་ལྔ་བརྒྱ་གསུམ་བཅུ་པ་སྟེ་རབ་རྒྱན་མེ་སྟག་ལོའི་ཟླ་བ་བདུན་པའི་ཚེས་བཅུ་བཞིར་རྗེ་བླ་མས་ད་ངའི་བྱ་བ་བྱས་ཟིན།ཕ་མ་ཤི་ན་བུ་མི་ཚར་ཟེར་བའི་དཔེ་ལྟར་རེད།སྒྲུབ་བརྒྱུད་ཀྱི་བསྟན་པ་འདི་ཁྱེད་རང་ལ་གཏད་པ་ཡིན་གསུངས་ཏེ་ཁྲི་ཐོག་སོ་དྲུག་པར་མངའ་གསོལ་བས།གསར་བུ་ཕྱོགས་འདུས་ཚོར་ལྔ་ལྡན་དང་ཆོས་དྲུག་གི་གཞི་ཁྲིད་དང་ལུང་ཁྲིད་སོགས་རྒྱུན་དུ་གནང་བར་མཛད།ས་འབྲུག་ལོར་རྗེ་བླ་མ་གཤེགས་ཚེ་ཐུགས་ངལ་ཚད་མེད་བྱུང་ཞིང་།གདུང་ཆོག་གི་གྲལ་དབུར་ཕེབས་སྟེ་དགོངས་རྫོགས་ཀྱི་རིམ་པ་རྣམས་གང་རྒྱས་གྲུབ་པར་གནང་ནས།སྒྲུབ་པ་ལ་གཞོལ་ནས་བུག་སྒོར་ཆོས་འཆད་ཙམ་ལས་ཆེར་མཇལ་ས་མེད་པར་འདག་སྦྱར་གྱི་རྣམ་ཐར་བསྐྱངས།སྐབས་ཤིག་གཉའ་སྟག་སྤྲུལ་སྐུའི་ངོར་ལྷོ་ཁའི་གནས་གཟིགས་དང་།སྐབས་ཤིག་སྙེ་ཐང་དང་།རྭ་སྒྲེང་གནས་གཟིགས་སུ་བྱོན་པ་ལས་གཞན་སྒྲུབ་པ་ལ་བཞུགས།ཉིད་ལ་འབུལ་བ་བྱུང་བ་རྣམས་མཆོད་རྫས་དང་རྟེན་བཞེངས་དང་།ངན་སློང་ལ་གནང་བ་དང་།ཞལ་འདེབས་སུ་མཛད་ཅིང་རྟ་ཆག་སྟེང་དུ་ལྷོ་འཕྲིན་ལས་རྣམ་རྒྱལ་གྱི་གདུང་རྟེན་བསྐྱར་བཞེངས་མཛད་པ་སོགས་དོན་ལྡན་དུ་སྦྱོར་བ་ལས་བར་མ་དོར་ཆུད་ཟོས་སུ་མི་གནང་།སྒྲུབ་པ་གསར་ཞུགས་དང་།རྙིང་པ་དག་སྒྲུབ་པ་ལ་བརྩོན་པར་ཐུགས་ཤིན་ཏུ་དགྱེས་ཤིང་སྒྲུབ་པར་བསྐུལ།སྒྲུབ་པ་ཁོ་ནར་སྙིང་པོར་མཛད་པའི་གོང་མའི་ཕྱག་བཞེས་མ་འདྲེས་པར་གསལ་བར་བགྱིས་པའི་སྐབས།འགའ་ཞིག་ནས་མཚམས་པའི་འདུ་ཁང་བསྐྱར་བཞེངས་བྱེད་དགོས་པའི་བསྐུལ་མ་བྱུང་བར།ཞལ་སྔ་ནས།སྐྱབས་རྗེ་དཔའ་ཆུང་རིན་པོ་ཆེས་ང་ལ་ལྔ་ལྡན་ཆོས་དྲུག་གི་ཉམས་ལེན་མི་ནུབ་པར་འཁྲིད་པའི་འགན་གནང་བ་ལས།ཨར་པོ་རྒྱག་རྒྱུའི་འགན་སྤྲད་མ་བྱུང་།